钦定古今图书集成/历象汇编/庶征典/第186卷 > 王充论衡 > 《指佞草赋》梁·肃
## 钦定古今图书集成/历象汇编/庶征典/第186卷 > 王充论衡 > 《指佞草赋》梁·肃

“圣泽濡煦兮动植斯形，相彼瑞草兮逢时效灵。体嘉
生于浩气，秉植道于彤庭。”昔在尧帝，至化惟馨。伊屈
轶之芳贞，协王猷与国经。有皇睿后，德动杳冥。二气
畅而群生遂，百祥来而万宇宁。矧夫佞者小人之道，
直者为国之宝。虽纠正于邦宪，实发明于瑞草。象恭
言伪，于是焉去而勿疑；叶布茎分，何患乎辨之不早。
若乃一人当宁，超黄越虞。百辟来朝，日临云趋。风力
论道，伊咎陈谟。瑞草在前，畴敢以谀。故曰“物生于有，
有生于无。”感此变化，发为祯符。不然，彼植物之何知，
乃同功于帝俞。天道不言，圣人无心。寓形阐教，其用
则深。禾颖降于周王，芝房发于汉后。信呈丰兮告庆，
并垂美于不朽。彼直指以去邪，谅于功乎何有？我明
主所以超三英之躅，彼灵草所以为百瑞之首，有由
然也。史鱼守直，宣父恶佞，佞直不分，邦家靡定。惟草
所指，惟皇所听，指归乎一，听戒乎失。苟君道之不弘，
徒倚瑞以自必。重曰：“煜彼草兮直而指佞，圣之瑞兮
时之理。”颂皇休乎无极已。